PMIndiaData/PMIndiaSum huggingface dataset:
ଡଃ ବାବାସାହେବ ଆମ୍ବେଦକରଙ୍କ ନିର୍ବାଣ ଦିବସରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳୀ

ଡଃ ବାବାସାହେବ ଆମ୍ବେଦକରଙ୍କ ନିର୍ବାଣ ଦିବସରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି । “ଡଃ ବାବାସାହେବ ଆମ୍ବେଦକରଙ୍କ ନିର୍ବାଣ ଦିବସରେ ମୁଁ ଭକ୍ତିପୂତ ଶ୍ରଦ୍ଧାଞ୍ଜଳି ଜଣାଉଛି । ଦେଶ ପ୍ରତି ବାବାସାହେବଙ୍କ ମହାନ ସେବାକୁ ଭାରତ ସର୍ବଦା ମନେରଖିବ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
କୋଭିଡ-୧୯ରୁ ଜୋ ବାଇଡେନଙ୍କ ଦ୍ରୁତ ଆରୋଗ୍ୟ କାମନା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୋଭିଡ- ୧୯ରୁ ଯୁକ୍ତରାଷ୍ଟ୍ର ଆମେରିକା ରାଷ୍ଟ୍ରପତି ଜୋ ବାଇଡେନଙ୍କ ଦ୍ରୁତ ଆରୋଗ୍ୟ କାମନା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “କୋଭିଡ- ୧୯ରୁ @POTidenଙ୍କ ଦ୍ରୁତ ଆରୋଗ୍ୟ କାମନା ସହ ଉତ୍ତମ ସ୍ୱାସ୍ଥ୍ୟ ପାଇଁ ପ୍ରାର୍ଥନା କରୁଛି ।”
ସମ୍ବିଧାନର (୧୨୭ତମ ସଂଶୋଧନ) ବିଲ, ୨୦୨୧ ଉଭୟ ଗୃହରେ ଗୃହୀତ ହେବାରେ ପ୍ରଧାନମନ୍ତ୍ରୀଙ୍କ ସନ୍ତୋଷ ବ୍ୟକ୍ତ

ସମ୍ବିଧାନର (୧୨୭ତମ ସଂଶୋଧନ) ବିଲ, ୨୦୨୧ ସଂସଦର ଉଭୟ ଗୃହରେ ଗୃହୀତ ହେବା ଦେଶ ପାଇଁ ଏକ ଐତିହାସିକ କ୍ଷଣ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି, “ସମ୍ବିଧାନର (୧୨୭ତମ ସଂଶୋଧନ) ବିଲ, ୨୦୨୧ ସଂସଦର ଉଭୟ ଗୃହରେ ଗୃହୀତ ହେବା ଦେଶ ପାଇଁ ଏକ ଐତିହାସିକ କ୍ଷଣ । ଏହି ବିଲ ସାମାଜିକ ସଶକ୍ତିକରଣକୁ ଆଗେଇ ନେବ । ପଛୁଆ ବର୍ଗଙ୍କୁ ସମ୍ମାନ, ସୁଯୋଗ ଓ ନ୍ୟାୟ ପ୍ରଦାନ କରିବା ପାଇଁ ଆମ ସରକାରଙ୍କ ପ୍ରତିବଦ୍ଧତା ଏଥିରେ ପ୍ରତିଫଳିତ ହେଉଛି ।”
ଏଚୟୁଆରଏଲ ଦ୍ଵାରା ଏଫସିଆଇଏଲର ଗୋରଖପୁର ଏବଂ ସିନ୍ଦ୍ରି ୟୁନିଟ ଏବଂ ଏଚଏଫସିଏଲ ବରୌନି ୟୁନିଟର ପୁନରୁଦ୍ଧାର ଲାଗି ରିହାତି ଓ ଜମି ପଟ୍ଟା ଚୁକ୍ତି ଏବଂ ପଟ୍ଟା ଉପରେ ଜମି ଉପଲବ୍ଧ କରାଇବା ପ୍ରସ୍ତାବକୁ  କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ନିମ୍ନୋକ୍ତ ପ୍ରସ୍ତାବଗୁଡ଼ିକୁ ମଞ୍ଜୁର କରିଛନ୍ତି- -ହିନ୍ଦୁସ୍ତାନ ଉର୍ବରକ ଏବଂ ରସାୟନ ଲିଃ (ଏଚୟୁଆରଏଲ)କୁ ପଟ୍ଟାରେ ଜମି ଉପଲବ୍ଧ କରାଇବା । -ଏଚୟୁଆରଏଲ ଦ୍ୱାରା ଭାରତୀୟ ସାର ନିଗମ(ଏଫସିଆଇଏଲ)ର ଗୋରଖପୁର ଏବଂ ସିନ୍ଦ୍ରୀ ୟୁନିଟ ତଥା ହିନ୍ଦୁସ୍ତାନ ସାର ଲିଃ (ଏଚଏଫସିଏଲ)ର ବରୌନୀ ୟୁନିଟର ପୁନରୁଦ୍ଧାର ନିମନ୍ତେ ରିହାତି ଚୁକ୍ତି ଏବଂ ଜମି ପଟ୍ଟା ଚୁକ୍ତି ଉପଲବ୍ଧ କରାଇବା । -ଗୋରଖପୁର, ସିନ୍ଦ୍ରୀ ଏବଂ ବରୌନୀର ତିନୋଟି ପ୍ରକଳ୍ପ ଲାଗି ଏଚୟୁଆରଏଲ ଏବଂ ଏଫସିଆଇଏଲ/ଏଚଏଫସିଏଲ ମଧ୍ୟରେ ବୁଝାମଣାକୁ ଦୃଷ୍ଟିରେ ରଖି ବିକଳ୍ପ ବୁଝାମଣା ଏବଂ ଅନ୍ୟ ବୁଝାମଣାକୁ ଅନୁମୋଦନ କରିବା ଲାଗି ଆନ୍ତଃମନ୍ତ୍ରାଳୟ ସମିତିକୁ କ୍ଷମତା ପ୍ରଦାନ କରିବା ପ୍ରଭାବ : ଏଫସିଆଇଏଲ/ଏଚଏଫସିଏଲର ଗୋରଖପୁର, ସିନ୍ଦ୍ରୀ ଏବଂ ବରୌନୀ ୟୁନିଟର ପୁନର୍ଗଠନ ଦ୍ୱାରା ସାର କ୍ଷେତ୍ରରେ ପର୍ଯ୍ୟାପ୍ତ ନିବେଶ ସୁନିଶ୍ଚିତ ହେବ । ଏହି ୟୁନିଟ ଜଗଦୀଶପୁର-ହଳଦିଆ ପାଇପ ଲାଇନ (ଜେଏଚପିଏଲ) ଗ୍ୟାସ ପାଇପ ଲାଇନର ପ୍ରମୁଖ ଗ୍ରାହକ ଭାବେ କାର୍ଯ୍ୟ କରିବ, ଯାହାକୁ ପୂର୍ବ ଭାରତରେ ଗୁରୁତ୍ୱପୂର୍ଣ୍ଣ ଭିତ୍ତିଭୂମି ବିକାଶ ଲାଗି ବିଛାଯାଇଛି । ଏହି କ୍ଷେତ୍ରରେ ନିଯୁକ୍ତିର ସୁଯୋଗ ସୃଷ୍ଟି ହେବ ଏବଂ ପୂର୍ବ କ୍ଷେତ୍ର/ରାଜ୍ୟର ଅର୍ଥବ୍ୟବସ୍ଥାରେ ଗତି ମିଳିବ । ସାର ୟୁନିଟଗୁଡ଼ିକର ପୁନରୁଦ୍ଧାର ଦ୍ୱାରା ୟୁରିଆର ଘରୋଇ ଉତ୍ପାଦନ ବୃଦ୍ଧି ପାଇବ ଏବଂ ଯାହାର ଫଳସ୍ୱରୂପ ୟୁରିଆରେ ଆତ୍ମନିଭରଶୀଳତା ଆସିପାରିବ । ବିବରଣୀ : -ଏନଟିପିସି, ଆଇଓସିଏଲ, ସିଆଇଏଲ ଏବଂ ଏଫସିଆଇଏଲ/ଏଚଏଫସିଏଲର ମିଳିତ ଉଦ୍ୟୋଗ କମ୍ପାନୀ ଏଚୟୁଆରଏଲର ଗଠନ ଜୁନ 2016ରେ କରାଯାଇଥିଲା, ଯାହାଦ୍ୱାରା ଗୋରଖପୁର, ସିନ୍ଦ୍ରୀ ଏବଂ ବରୌନୀରେ ସାର ପୁନରୁଦ୍ଧାର ପ୍ରକଳ୍ପଗୁଡ଼ିକୁ କାର୍ଯ୍ୟକାରୀ କରାଯାଇପାରିବ । -ଏହି ତିନୋଟି ସ୍ଥାନରେ ସାର ପ୍ରକଳ୍ପର ଗଠନରେ ଏଚୟୁଆରଏଲର ସହାୟତା ଲାଗି ଏଫସିଆଇଏଲ/ଏଚଏଫସିଏଲ ଦ୍ୱାରା ଏଚୟୁଆରଏଲ ସହିତ ପଟ୍ଟା ବୁଝାମଣାରେ ସ୍ୱାକ୍ଷର କରାଯିବ । ଜମିର ପଟ୍ଟା 55 ବର୍ଷର ଅବଧି ଲାଗି ହେବ । – ପଟ୍ଟାଧାରୀ (ଏଚୟୁଆରଏଲ) ପ୍ରତି ବର୍ଷ ପଟ୍ଟାଦାତା (ଏଫସିଆଇଏଲ/ଏଚଏଫସିଏଲ)କୁ ପ୍ରତିବର୍ଷ 1 ଲକ୍ଷ ଟଙ୍କାର ଆଂଶିକ ପଟ୍ଟା ଭଡ଼ା ଦେବ । -ଏଫସିଆଇଏଲର ସିନ୍ଦ୍ରୀ ଏବଂ ଗୋରଖପୁର ୟୁନିଟ ଏବଂ ଏଚଏଫସିଏଲର ବରୌନୀ ୟୁନିଟ ଲାଗି ରିହାତି ବୁଝାମଣାକୁ ଦୃଷ୍ଟିରେ ରଖି ଏଫସିଆଇଏଲ/ଏଚଏଫସିଏଲ ଏବଂ ଏଚୟୁଆରଏଲ (ରିହାତି ପ୍ରାପ୍ତ) ମଧ୍ୟରେ ବୁଝାମଣା ହେବ । ଯାହାର ଅନ୍ତର୍ଗତ ଏଚୟୁଆରଏଲକୁ ଡିଜାଇନ, ଇଞ୍ଜିନିୟରିଂ, ନିର୍ମାଣ, କ୍ରୟ, ପରୀକ୍ଷଣ, ଯାଂଚ, ପରିଚାଳନା, ସାର ପ୍ଲାଂଟର ରକ୍ଷଣାବେକ୍ଷଣ ଏବଂ ଏହାର ଉତ୍ପାଦନର ବିପଣନର ଅଧିକାର ପ୍ରାପ୍ତ ହୋଇପାରିବ । -ଏଚୟୁଆରଏଲକୁ ଅର୍ଥ ପ୍ରାପ୍ତ କରିବା ଲାଗି ଭୂମି ଆବଂଟନ ଉଦ୍ଦେଶ୍ୟକୁ ଦୃଷ୍ଟିରେ ରଖି ଏଫସିଆଇଏଲ/ଏଚଏଫସିଏଲ, ସ୍ୱତନ୍ତ୍ର ପ୍ରକଳ୍ପ ଲାଗି ଋଣଦାତା ପ୍ରତିନିଧି ଏବଂ ଏଚୟୁଆରଏଲର ମଧ୍ୟରେ ହେଉଥିବା ବିକଳ୍ପ ବୁଝାମଣା, ଯାହା ଏକ ତ୍ରିପାକ୍ଷିକ ବୁଝାମଣା ଅଟେ, ଏଥିପାଇଁ ପ୍ରତ୍ୟେକ ପ୍ରକଳ୍ପ ସମ୍ପର୍କରେ ଋଣଦାତା ସମୂହ ଦ୍ୱାରା ସ୍ୱାକ୍ଷର କରାଯିବା ପରେ ଏହି ବୁଝାମଣାରେ ସ୍ୱାକ୍ଷର କରାଯିବା ଆବଶ୍ୟକତା ହେବ ।
ପଦ୍ମଶ୍ରୀ ପୁରସ୍କାରପ୍ରାପ୍ତ ଶ୍ରୀ ନନ୍ଦ ପୃଷ୍ଟିଙ୍କ ବିୟୋଗରେ ପ୍ରଧାନମନ୍ତ୍ରୀ ସମବେଦନା ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଦ୍ମଶ୍ରୀ ପୁରସ୍କାର ପ୍ରାପ୍ତ ଶ୍ରୀ ନନ୍ଦ ପୃଷ୍ଟି ଜୀଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଶ୍ରୀ ନନ୍ଦ ପୃଷ୍ଟି ଜୀଙ୍କର ଦେହାନ୍ତରେ ଦୁଃଖିତ । ସମ୍ମାନନୀୟ ‘ନନ୍ଦ ସାର୍‌’ ଓଡିଶାରେ ଶିକ୍ଷାର ବିସ୍ତାର କରିବାକୁ ଉଦ୍ୟମ ହେତୁ ପରବର୍ତ୍ତୀ ପୀଢିଙ୍କ ନିକଟରେ ସ୍ମରଣୀୟ ହୋଇ ରହିବେ । ସେ କିଛି ସପ୍ତାହ ପୂର୍ବରୁ ପଦ୍ମ ପୁରସ୍କାର ସମାରୋହରେ ଦେଶର ଦୃଷ୍ଟି ଆକର୍ଷଣ କରିଥିଲେ । ଓମ୍ ଶାନ୍ତି ।”
ହିମାଚଳ ପ୍ରଦେଶର କୁଲୁ ଠାରେ ବସ୍ ଦୁର୍ଘଟଣା ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିମାଚଳ ପ୍ରଦେଶର କୁଲୁ ଜିଲ୍ଲାରେ ଏକ ମର୍ମନ୍ତୁଦ ବସ୍ ଦୁର୍ଘଟଣାରେ ଶୋକ ପ୍ରକାଶ କରିଛନ୍ତି । ପ୍ରଧାନ ମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠି (ପିଏମ୍‍ଏନଆରଏଫ୍‍)ରୁ ପ୍ରତ୍ୟେକ ମୃତକଙ୍କ ନିକଟ ସମ୍ପର୍କୀୟଙ୍କ ଲାଗି ୨ଲକ୍ଷ ଟଙ୍କା ଏବଂ ଦୁର୍ଘଟଣାରେ ଆହତଙ୍କ ଲାଗି ୫୦,୦୦୦ ଟଙ୍କାର ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀ କାର୍ଯ୍ୟାଳୟ ଟୁଇଟ୍‍ କରିଛି; “ହିମାଚଳ ପ୍ରଦେଶର କୁଲୁରେ ବସ୍ ଦୁର୍ଘଟଣା ଅତ୍ୟନ୍ତ ହୃଦୟ ବିଦାରକ ଅଟେ । ଏହି ଦୁଃଖଦ ସମୟରେ ମୋର ଚିନ୍ତାଧାରା ଶୋକସନ୍ତପ୍ତ ପରିବାରମାନଙ୍କ ସହିତ ଅଛି । ମୁଁ ଆଶା କରୁଛି ଆହତମାନେ ଶୀଘ୍ର ସୁସ୍ଥ ହୋଇଯିବେ । ସ୍ଥାନୀୟ ପ୍ରଶାସନ ପ୍ରଭାବିତ ଲୋକଙ୍କୁ ସମସ୍ତ ସମ୍ଭାବ୍ୟ ସହାୟତା ଯୋଗାଉଛି: ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ।” “ହିମାଚଳ ପ୍ରଦେଶରେ ଘଟିଥିବା ମର୍ମନ୍ତୁଦ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ଲାଗି ପ୍ରଧାନ ମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠି (ପିଏମ୍‍ଏନଆରଏଫ୍‍)ରୁ ୨ଲକ୍ଷ ଟଙ୍କା କରି ପ୍ରଦାନ ଲାଗି ପ୍ରଧାନମନ୍ତ୍ରୀ ମଞ୍ଜୁର କରିଛନ୍ତି । ଆହତ ମାନଙ୍କୁ ୫୦,୦୦୦ ଟଙ୍କା କରି ପ୍ରଦାନ କରାଯିବ ।”
ଆମକୁ ସମ୍ବିଧାନ ପ୍ରଦାନ କରିଥିବା ମହାନ ବ୍ୟକ୍ତିତ୍ୱମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରୁଛୁ: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଆମକୁ ସମ୍ବିଧାନ ପ୍ରଦାନ କରିଥିବା ମହାନ ବ୍ୟକ୍ତିତ୍ୱମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବା ସହ ଦେଶ ପାଇଁ ସେମାନେ ଦେଖିଥିବା ସ୍ୱପ୍ନ ପୂରଣ କରିବାକୁ ପ୍ରତିବଦ୍ଧତା ଦୋହରାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି, ସମ୍ବିଧାନ ଦିବସରେ ଆମକୁ ସମ୍ବିଧାନ ପ୍ରଦାନ କରିଥିବା ମହାନ ବ୍ୟକ୍ତିତ୍ୱମାନଙ୍କୁ ଶ୍ରଦ୍ଧାଞ୍ଜଳି ଜଣାଉଛୁ ଓ ଦେଶ ପାଇଁ ସେମାନେ ଦେଖିଥିବା ସ୍ୱପ୍ନ ପୂରଣ କରିବାକୁ ନିଜ ପ୍ରତିବଦ୍ଧତା ଦୋହରାଉଛୁ ।”
ନାନାଜୀ ଦେଶମୁଖଙ୍କ ଜନ୍ମଶତବାର୍ଷିକୀ ସମାରୋହର ଉଦ୍ଘାଟନୀ ଉତ୍ସବରେ ଯୋଗ ଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀର ପୁସାଠାରେ ଭାରତୀୟ କୃଷି ଗବେଷଣା ପରିଷଦ ପରିସରରେ ଆୟୋଜିତ ନାନାଜୀ ଦେଶମୁଖଙ୍କ ଜନ୍ମ ଶତବାର୍ଷିକୀ ସମାରୋହର ଉଦ୍ଘାଟନୀ ଉତ୍ସବରେ ଯୋଗ ଦେଇଛନ୍ତି । ପ୍ରଧାନମନ୍ତ୍ରୀ ଏହି ଅବସରରେ “ପ୍ରଯୁକ୍ତି ଏବଂ ଗ୍ରାମୀଣ ଜୀବନ” ବିଷୟବସ୍ତୁ ଉପରେ ଆୟୋଜିତ ଏକ ପ୍ରଦର୍ଶନୀ ପରିଦର୍ଶନ କରିଥିଲେ । ଏହି ପ୍ରଦର୍ଶନୀରେ ଗ୍ରାମୀଣ ବିକାଶ ମନ୍ତ୍ରଣାଳୟର ଉତ୍ତମ କାର୍ଯ୍ୟଶୈଳୀ ଏବଂ ପ୍ରୟୋଗ ସହିତ ଯୋଜନା ଏବଂ ଉପକ୍ରମଗୁଡ଼ିକ ପ୍ରଦର୍ଶିତ ହୋଇଛି । ସେ କେତେକ ନବସୃଜନକାରୀ ଏବଂ ହିତାଧିକାରୀଙ୍କ ସହିତ ମଧ୍ୟ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ନାନାଜୀ ଦେଶମୁଖ ଏବଂ ଲୋକମାନ୍ୟ ଜୟପ୍ରକାଶ ନାରାୟଣଙ୍କୁ ପୁଷ୍ପମାଲ୍ୟ ଅର୍ପଣ କରି ଶ୍ରଦ୍ଧାଞ୍ଜଳି ଜଣାଇଥିଲେ । ସେ ନାନାଜୀ ଦେଶମୁଖଙ୍କ ଉପରେ ଏକ ସ୍ମାରକୀ ଡାକ ଟିକେଟ ଉନ୍ମୋଚନ କରିଥିଲେ । ପ୍ରଧାନମନ୍ତ୍ରୀ ଦୀଶା ପୋର୍ଟାଲକୁ ମଧ୍ୟ ଉନ୍ମୋଚନ କରିଥିଲେ । ସାଂସଦ ଏବଂ ବିଧାୟକମାନଙ୍କ ପାଇଁ ଏହି ସ୍ମାର୍ଟ ପ୍ରଶାସନିକ ପୋର୍ଟାଲ ବିକଶିତ କରାଯାଇଛି । ଏହି ଗୋଟିଏ ପୋର୍ଟାଲ ମାଧ୍ୟମରେ ସେମାନେ ନିଜ ନିର୍ବାଚନ ମଣ୍ଡଳୀରେ ବିଭିନ୍ନ ମନ୍ତ୍ରଣାଳୟ ଅଧୀନରେ କାର୍ଯ୍ୟକାରୀ ହେଉଥିବା ଯୋଜନା ଏବଂ କାର୍ଯ୍ୟକ୍ରମଗୁଡିକର କାର୍ଯ୍ୟକାରୀତା ତଦାରଖ କରିପାରିବେ । ବର୍ତ୍ତମାନ ସୁଦ୍ଧା 20ଟି ମନ୍ତ୍ରଣାଳୟର 41ଟି କାର୍ଯ୍ୟକ୍ରମ ଏବଂ ଯୋଜନାର ତଥାବଳୀକୁ ଏହି ପୋର୍ଟାଲ ସହ ସମନ୍ୱିତ କରାଯାଇସାରିଲାଣି । ସେ ମଧ୍ୟ ‘ଗ୍ରାମ ସମ୍ବାଦ’ କାର୍ଯ୍ୟକ୍ରମର ଶୁଭାରମ୍ଭ କରିଥିଲେ । ଏହି ନାଗରିକ କୈନ୍ଦ୍ରିକ ମୋବାଇଲ ଆପ୍ ଗ୍ରାମୀଣ ଭାରତର ନାଗରିକମାନଙ୍କୁ ସେବା ଯୋଗାଇଦେବ ଏବଂ ସଶକ୍ତ କରିପାରିବ । ଏହି ଆପ୍ ମାଧ୍ୟମରେ ଗ୍ରାମ ପଞ୍ଚାୟତସ୍ତରରେ ନାଗରିକମାନେ ବିଭିନ୍ନ ଗ୍ରାମୀଣ ବିକାଶ କାର୍ଯ୍ୟକ୍ରମର ସୂଚନା ଗ୍ରହଣ କରିପାରିବେ । ବର୍ତ୍ତମାନ ଏହି ଆପ୍ ରେ ଗ୍ରାମୀଣ ବିକାଶ ମନ୍ତ୍ରଣାଳୟର 7ଟି କାର୍ଯ୍ୟକ୍ରମ ସନ୍ନିବେଶିତ ହୋଇଛି । ପ୍ରଧାନମନ୍ତ୍ରୀ ଡିଜିଟାଲ ମାଧ୍ୟମରେ 11ଟି ଗ୍ରାମୀଣ ସ୍ୱରୋଜଗାର ତାଲିମ ପ୍ରତିଷ୍ଠାନ (ଆରଏସ୍ଇଟିଆଇ) କୋଠା ଏବଂ ଭାରତୀୟ କୃଷି ଗବେଷଣା ପରିଷଦଠାରେ ଏକ ଫେନୋମିକ୍ସ ପ୍ଳାଣ୍ଟକୁ ଉଦ୍ଘାଟନ କରିଥିଲେ । ଏହି ଅବସରରେ ସେଠାରେ ଉପସ୍ଥିତ ସ୍ୱୟଂ ସହାୟକ ଗୋଷ୍ଠୀ ପ୍ରତିନିଧି, ପଞ୍ଚାୟତ ପ୍ରତିନିଧି, ଜଳ ସଂରକ୍ଷଣ କ୍ଷେତ୍ରର ନବସୃଜନକାରି ଏବଂ ପ୍ରଧାନମନ୍ତ୍ରୀ ଆବାସ ଯୋଜନାର ହିତାଧିକାରୀମାନଙ୍କ ସମେତ 10 ହଜାରରୁ ଉର୍ଦ୍ଧ୍ଵ ଲୋକଙ୍କୁ ପ୍ରଧାନମନ୍ତ୍ରୀ ଉଦ୍ବୋଧନ ଦେଇଥିଲେ । ସେ କହିଥିଲେ ଯେ ଆଜି ଦୁଇ ଜଣ ମହାନ ନେତାଙ୍କ ଜନ୍ମବାର୍ଷିକୀ । ନାନାଜୀ ଦେଶମୁଖ ଏବଂ ଲୋକନାୟକ ଜୟପ୍ରକାଶ ନାରାୟଣ ରାଷ୍ଟ୍ରର କଲ୍ୟାଣ ପାଇଁ ସେମାନଙ୍କ ଜୀବନକୁ ସମର୍ପି ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଲୋକନାୟକ ଜୟପ୍ରକାଶ ନାରାୟଣ ଯୁବକମାନଙ୍କ ମଧ୍ୟରେ ବିଶେଷ ଲୋକପ୍ରିୟ ଥିଲେ । ଲୋକନାୟକ ଜୟପ୍ରକାଶ ନାରାୟଣଙ୍କ ଭଳି ଡ.ଲୋହିଆ ମଧ୍ୟ ‘ଭାରତ ଛାଡ଼’ ଆନ୍ଦୋଳନରେ ମହାତ୍ମାଗାନ୍ଧୀଙ୍କ ଦ୍ୱାରା ଅନୁପ୍ରାଣିତ ହୋଇ ସକ୍ରିୟ ଭାବେ କାର୍ଯ୍ୟ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଲୋକନାୟକ ଜୟପ୍ରକାଶ ନାରାୟଣ କେବେ ବି କ୍ଷମତା ରାଜନୀତି ପ୍ରତି ଆଗ୍ରହୀ ନଥିଲେ ଏବଂ ଦୁର୍ନୀତି ବିରୋଧରେ ସର୍ବଦା ଲଢ଼ିଥିଲେ । ସେ କହିଥିଲେ ଯେ ନାନାଜୀ ଦେଶମୁଖ ଗ୍ରାମୀଣ ବିକାଶ ପ୍ରତି ନିଜକୁ ସମର୍ପି ଦେଇଥିଲେ । ଗ୍ରାମଗୁଡ଼ିକୁ ଆତ୍ମନିର୍ଭରଶୀଳ ଏବଂ ଦାରିଦ୍ର୍ୟମୁକ୍ତ କରିବା ଲାଗି ସେ ପ୍ରୟାସ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସହରାଂଚଳରେ ଥିବା ସୁବିଧାଗୁଡ଼ିକ ଗ୍ରାମାଂଚଳରେ ମଧ୍ୟ ଉପଲବ୍ଧ ହେବା ଆବଶ୍ୟକ । ସେ କହିଥିଲେ ଯେ ଗଣତନ୍ତ୍ରର ବାସ୍ତବ ମହକ ଜନଭାଗିଦାରୀ ଏବଂ ଲୋକମାନଙ୍କୁ ସହରାଂଚଳ ଏବଂ ଗ୍ରାମାଂଚଳର ବିକାଶ ସହିତ ଯୋଡ଼ିବାରେ ରହିଛି । ସରକାରଙ୍କ ସହିତ ନିୟମିତ ବାର୍ତ୍ତାଳାପର ଆବଶ୍ୟକତା ରହିଛି ବୋଲି ସେ କହିଥିଲେ । ପରିମଳ ସୁବିଧାର ଅଭାବ ଗ୍ରାମାଂଚଳର ବିକାଶରେ ବାଧକ ସାଜୁଥିବା ଉଲ୍ଲେଖ କରି ପ୍ରଧାନମନ୍ତ୍ରୀ ସରକାର କାହିଁକି ଗ୍ରାମାଂଚଳରେ ଶୌଚାଳୟ ନିର୍ମାଣ କରିବାକୁ ଚାହୁଁଛନ୍ତି ସେ ସମ୍ପର୍କରେ କହିଥିଲେ ।
ହରିୟାନା ସହରାଞ୍ଚଳ ବିକାଶ ପ୍ରାଧିକରଣକୁ IISWCRC ର 13111.55 ବର୍ଗ ମିଟର ଜମି ହସ୍ତାନ୍ତର ପ୍ରସ୍ତାବକୁ କେବିନେଟ ମଞ୍ଜୁରି

ଭାରତୀୟ ମୃତ୍ତିକା ଓ ଜଳ ସଂରକ୍ଷଣ ଗବେଷଣା ପ୍ରତିଷ୍ଠାନ କେନ୍ଦ୍ରର 13111.55 ବର୍ଗ ମିଟର ଜମିକୁ ହରିଆନା ସହରାଞ୍ଚଚଳ ବିକାଶ ପ୍ରାଧିକରଣକୁ ହସ୍ତାନ୍ତର ନିମନ୍ତେ ଥିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ଏହି ଜମିରେ ପଞ୍ଚକୁଲାଠାରେ ମନସାଦେବୀ କମ୍ପ୍ଲେକ୍ସ (MCC)ରେ 60 ମିଟରର ପାରିପାଶ୍ୱିର୍କ ମାଷ୍ଟର ରୋଡ୍ ନିମ୍ନ ମତେ ନିର୍ମାଣ କରାଯିବ । କ) ବର୍ତ୍ତମାନ ସୁଦ୍ଧା ପ୍ରୟୋଗଯୋଗ୍ୟ ସଂଗ୍ରହ ହାରରେ IISWC ଗବେଷଣା କେନ୍ଦ୍ରର 13,290.30 ବର୍ଗ ମିଟର ଜମି “ହୁଡା”କୁ ପ୍ରଦାନ କରାଯିବ । ଖ) ଚଣ୍ଡିଗଡସ୍ଥିତ IISWC ଗବେଷଣା କେନ୍ଦ୍ରକୁ ହୁଡା 178.75 ବର୍ଗ ମିଟର ଜମି ହସ୍ତାନ୍ତର କରିବ ଗ) IISWC ଗବେଷଣା କେନ୍ଦ୍ର ଓ ହୁଡା ମଧ୍ୟରେ 400 ବର୍ଗ ମିଟର ଜମି ପାରସ୍ପରିକ ହସ୍ତାନ୍ତରଣ କରାଯିବ । ପଞ୍ଚକୁଲା ମନସାଦେବୀ କମ୍ପ୍ଲେକ୍ସର ପାରିପାଶ୍ୱର୍କ ମାଷ୍ଟର ରୋଡ ନିର୍ମାଣ ସେହି କ୍ଷେତ୍ରର ବିକାଶ ଓ ପ୍ରଗତିର ସହାୟକ ହେବ ଯାହା ନିଯୁକ୍ତି ସୁଯୋଗ ସୃଷ୍ଟି କରିବ । ଦେଶର ଆର୍ଥିକ ବିକାଶକୁ ପ୍ରୋତ୍ସାହନ ନିମନ୍ତେ ଭିତ୍ତିଭୂମି ବିକାଶକୁ ସୁଦୃଢ଼ କରିବା ଲାଗି ସରକାରଙ୍କ ଯୋଜନାର ଏହି ଜମି ହସ୍ତାନ୍ତରଣ ଅଂଶବିଶେଷ ।
ଚୀନର ଜିଆମେନଠାରେ ବ୍ରିକ୍ସ ଶିଖର ବୈଠକ 2017 ଅବସରରେ ନେତୃମଣ୍ଡଳୀଙ୍କ ଉପସ୍ଥିତିରେ ସ୍ଵାକ୍ଷରିତ ଦସ୍ତାବିଜ (ସେପ୍ଟେମ୍ବର 04, 2017)

1- ଆର୍ଥିକ ଏବଂ ବାଣିଜ୍ୟ ସହଯୋଗ ଉପରେ ବ୍ରିକ୍ସ କାର୍ଯ୍ୟ।ନ୍ୱୟନ ଖସଡା 2- ନବସୃଜନ କ୍ଷେତ୍ରରେ ସହଯୋଗ ପାଇଁ ବ୍ରିକ୍ସ କାର୍ଯ୍ୟ।ନ୍ୱୟନ ଖସଡା (2017-2020) 3- ବ୍ରିକ୍ସ ବହିର୍ଶୁଳ୍କ ସହଯୋଗ ସଂକ୍ରାନ୍ତ ରଣନୀତିକ ଢାଞ୍ଚା 4- ରଣନୀତିକ ସହଯୋଗ ସଂକ୍ରାନ୍ତରେ ବ୍ରିକ୍ସ ବ୍ୟାପାର ପରିଷଦ ଓ ନୂତନ ବିକାଶ ବ୍ୟାଙ୍କ ମଧ୍ୟରେ ବୁଝାମଣା
କୁଡନକୁଲମ ଆଣବିକ ଶକ୍ତି କେନ୍ଦ୍ର ୟୁନିଟ – 1ର ଲୋକାର୍ପଣ ସମାରୋହରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ମହାମହିମ ରାଷ୍ଟ୍ରପତି ଭ୍ଲାଦିମିର ପୁଟିନ, ସମ୍ମାନନୀୟ ଜୟଲଳିତା ଜୀ, ତାମିଲନାଡୁ ମୁଖ୍ୟମନ୍ତ୍ରୀ, ମନ୍ତ୍ରୀ ସୁଷମା ସ୍ୱରାଜ ଜୀ, ମନ୍ତ୍ରୀ ପ.ରାଧାକ୍ରିଷ୍ଣନ, ମୋର ପ୍ରିୟ ବନ୍ଧୁଗଣ, ନମସ୍କାର ୱଣକ୍କମ । ଆଜି ବାସ୍ତବରେ ଏକ ବିଶେଷ ଦିବସ । ଆଜି, ମହାମହିମ ପୁଟିନ ଏବଂ ମୋତେ କୁଡନକୁଲମ ପରମାଣୁ ଶକ୍ତି ପ୍ଲାଣ୍ଟର ୟୁନିଟ-1 କୁ ରାଷ୍ଟ୍ର ଉଦ୍ଦେଶ୍ୟରେ ଉତ୍ସର୍ଗୀକୃତ କରିବାର ସୌଭାଗ୍ୟ ପ୍ରାପ୍ତ ହୋଇଛି । ଖାସକରି ରାଷ୍ଟ୍ରପତି ପୁଟିନ ଏହି ଅବସରରେ ଉପସ୍ଥିତ ଥିବାରୁ ମୁଁ ତାଙ୍କୁ କୃତଜ୍ଞତା ଜଣାଉଛି । ଏବଂ, ଏହି ଅବସରରେ ଆମମାନଙ୍କ ସହିତ ତାମିଲନାଡୁ ମୁଖ୍ୟମନ୍ତ୍ରୀ ସୁଶ୍ରୀ ଜୟଲଳିତା ଜୀ ଉପସ୍ଥିତ ଥିବାରୁ ମୁଁ ଅତ୍ୟନ୍ତ ଆନନ୍ଦିତ । ବନ୍ଧୁଗଣ, କୁଡନକୁଲୁମ-1 କୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରି ଆମେ ଭାରତ-ଋଷ ମଧ୍ୟରେ ଥିବା ସଂପର୍କରେ ଆଉ ଏକ ଐତିହାସିକ ଅଧ୍ୟାୟ ଯୋଡିଦେଲୁ । ପ୍ରକଳ୍ପ କାର୍ଯ୍ୟ ସଫଳତାର ସହିତ ସଂପୂର୍ଣ୍ଣ ହେଲେ ଭାରତ ଏବଂ ଋଷିଆର ରଣନୀତି ଭାଗିଦାରୀର ଉଦାହରଣ ନୁହେଁ ବରଂ ଏହା ଆମ ପୁରାତନ ବନ୍ଧୁତ୍ୱର ଉତ୍ସବ ମଧ୍ୟ । ଏହା ଆମ ସ୍ଥାୟୀ ବନ୍ଧୁତ୍ୱକୁ ରକ୍ଷା କରିବାର ଅବସର ଆଣି ଦେଇଛି । ଏବଂ, ଏହି କ୍ଷେତ୍ରରେ ଏହା କେବଳ ଆମ ସମନ୍ୱୟର ଆରମ୍ଭ ମାତ୍ର । ବୋଧହୁଏ ଲୋକମାନଙ୍କୁ ଜଣାନଥିବ ଯେ ଏକ ହଜାର ମେଗାୱାଟ କ୍ଷମତା ବିଶିଷ୍ଟ କୁଡନକୁଲୁମ 1 ଭାରତର ସର୍ବବୃହତ ସିଙ୍ଗଲ ୟୁନିଟ ବିଦ୍ୟୁତ ଶକ୍ତି ପ୍ଲାଣ୍ଟ । ଭାରତ ପରମାଣୁ ଶକ୍ତି ଉତ୍ପାଦନର ଏଜେଣ୍ଡାକୁ ଆଗକୁ ବଢାଇବା ପାଇଁ ପ୍ରତିଶୃତିବଦ୍ଧ । କେବଳ କୁଡନକୁଲମଠାରେ ଏକ ହଜାର ମେଗାୱାଟ କ୍ଷମତା ବିଶିଷ୍ଟ ଆଉ 5ଟି ୟୁନିଟ ପ୍ରତିଷ୍ଠା କରାଯିବାର କାର୍ଯ୍ୟକ୍ରମ ରହିଛି । ଏହି ଯାତ୍ରାରେ ସହଯୋଗ ଭିତ୍ତିରେ ପର୍ଯ୍ୟାୟକ୍ରମେ ବୃହତ ପରମାଣୁ ଶକ୍ତି ୟୁନିଟ ପ୍ରତିଷ୍ଠା କରାଯିବାର କାର୍ଯ୍ୟକ୍ରମ ରହିଛି । ବନ୍ଧୁଗଣ, ଆଜିର ଏହି ସମାରୋହ ଭାରତ ଏବଂ ଋଷର ଇଂଜିନିୟର, ବୈଜ୍ଞାନିକ ଏବଂ ପ୍ରଯୁକ୍ତିବିଦମାନଙ୍କ ପାଇଁ ଏକ ଖୁସିର ଅବସର । ସେମାନଙ୍କର ନିଷ୍ଠା ଏବଂ କଠିନ ପରିଶ୍ରମ ପାଇଁ ତାଙ୍କୁ ଅଭିନନ୍ଦନ ଏବଂ ତାଙ୍କ ପରିଶ୍ରମର ଫଳ ପାଇଁ ଆମେ ତାଙ୍କୁ ଶୁଭେଚ୍ଛା ଜଣାଉଛୁ । ବନ୍ଧୁଗଣ, ଏଭଳି ପ୍ରକଳ୍ପରେ ପରିବେଶ ସଂରକ୍ଷଣର ମହତ୍ତ୍ୱ ବିଷୟରେ ଉଲ୍ଲେଖ କରି କହିଥିଲେ ଯେ ମାନବ ବିକାଶ ର କଥା ପ୍ରଯୁକ୍ତିର ଲାଭ ଏବଂ ଏହାଦ୍ୱାରା ବୃଦ୍ଧି ହେଉଥିବା ଅର୍ଥନୈତିକ ସମୃଦ୍ଧି ହେବ ଏବଂ ଏହା ପରିବେଶର କୌଣସି ପ୍ରକାର କ୍ଷତି ନ କରି ସଂପୂର୍ଣ୍ଣ ହୋଇଥାଏ । ଭାରତ ପାଇଁ ମୋର ଏକ ଦୃଷ୍ଟିକୋଣ ରହିଛି ଯେଉଁଥିରେ ନିଜ ମାତୃଭୂମିର ସମ୍ମାନ କରି ଅର୍ଥନୈତିକ ବିକାଶ ପାଇଁ ଲକ୍ଷ୍ୟ ହାସଲ କରିବା ଏବଂ ସ୍ୱଚ୍ଛ ଶକ୍ତି ଜରିଆରେ ଔଦ୍ୟୋଗିକ ବିକାଶକୁ ଗତି ପ୍ରଦନା କରିବାର ଲକ୍ଷ୍ୟ ରହିଛି । ଭାତରରେ ସ୍ୱଚ୍ଛ ଶକ୍ତି ଉତ୍ପାଦନ କ୍ଷେତ୍ରରେ ଜାରି କାର୍ଯ୍ୟକ୍ରମରେ କୁଡନକୁଲମ 1 ଅତ୍ୟନ୍ତ ମହତ୍ତ୍ୱପୂର୍ଣ୍ଣ ପଦକ୍ଷେପ । ସବୁଜ ବିକାଶ କ୍ଷେତ୍ରରେ ଭାଗିଦାରୀର ପଥ ପାଇଁ ଆମ ପ୍ରତିବଦ୍ଧତାର ସଂକେତ । ମହାମହିମ ରାଷ୍ଟ୍ରପତି ପୁଟିନ, ପରମାଣୁ ଶକ୍ତି ଉତ୍ପାଦନ କ୍ଷେତ୍ରରେ ଆମର ମିଳିତ ସହଯୋଗରେ ମିଳିଥିବା ସଫଳତା ନିଶ୍ଚିତ ରୂପେ ଗର୍ବର ବିଷୟ । ଆମର ମିଳିତ ସଂକଳ୍ପ ଆମ ବନ୍ଧୁତ୍ୱକୁ ଦୃଢ ଏବଂ ଅଟଳ ରଖିବ ବୋଲି ଏହା ଦର୍ଶାଉଛି । ସର୍ବୋପରି, ଆପଣଙ୍କ ବ୍ୟକ୍ତିଗତ ପ୍ରତିବଦ୍ଧତା, ଲଗାତାର ସମର୍ଥନ ଓ ସହଯୋଗ, ଆମ ସଂପର୍କର ଉପାଦାନ ଏବଂ ଚରିତ୍ର ରୂପାନ୍ତରିତ କରିବାରେ ଦୃଢ ନେତୃତ୍ୱକୁ ଦର୍ଶାଉଛି । ସେ କହିଥିଲେ ଯେ ଶ୍ରୀମାନ ରାଷ୍ଟ୍ରପତି (ପୁଟିନ) ମୁଁ ଆପଣଙ୍କ ପାଖରେ କୃତଜ୍ଞ । ଭାରତର ଜନତା ଆପଣଙ୍କ ମହାନ ଦେଶ ସହିତ ଜଡିତ ଅଛନ୍ତି ଏବଂ ଆମ ବନ୍ଧୁତ୍ୱକୁ ସର୍ବଦା ମହତ୍ତ୍ୱ ଦେଇଆସିଛନ୍ତି । ମୁଁ ମଧ୍ୟ ବ୍ୟକ୍ତିଗତ ସ୍ତରରେ ସର୍ବଦା ଗଭୀରଭାବେ ଆମ ବନ୍ଧୁତ୍ୱକୁ ପ୍ରାଧାନ୍ୟ ଦେଇଆସିଛି । ପ୍ରଧାନମନ୍ତ୍ରୀ କହିଥିଲେ ଯେ ଆମେ ଆମ ବନ୍ଧୁତ୍ୱ ଏବଂ ସହଯୋଗକୁ ଆହୁରି ସୁଦୃଢ କରିବା ପାଇଁ ମିଳିତ ଭାବେ ଆଜି କୁଡନକୁଲମ ପରମାଣୁ ବିଜୁଳି ପ୍ରକଳ୍ପ ୟୁନିଟ-1 କୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପଣ କରୁଛେ । ଭାରତ-ଋଷ ବନ୍ଧୁତ୍ୱ ଦୀର୍ଘସ୍ଥାୟୀ ହେଉ ! ଏହି ସମର୍ପଣ ଉତ୍ସବରେ ଯୋଗ ଦେଇଥିବାରୁ ମୁଁ ପୁନର୍ବାର ମହାମହିମ ପୁଟିନଙ୍କୁ ଧନ୍ୟବାଦ ଜ୍ଞାପନ କରୁଛି । ଆମ ସହିତ ଜୟଲଳିତା ଜୀ ମିଳିତ ଭାବେ ଯୋଗଦେଇଥିବାରୁ ତାଙ୍କୁ ମଧ୍ୟ ମୋର ଅଶେଷ ଧନ୍ୟବାଦ ଜଣାଉଛି । ଧନ୍ୟବାଦ, ଅଶେଷ ଅଶେଷ ଧନ୍ୟବାଦ ।
ଆଧାର ଏବଂ ଅନ୍ୟାନ୍ୟ ଆଇନ ଆଣିବା ନେଇ (ସଂଶୋଧନ) ଅଧ୍ୟାଦେଶ, 2019 ଘୋଷଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆଧାର ଅଧିନିୟମ 2016, ବେଆଇନ ଅର୍ଥ କାରବାର ନିରୋଧକ ଆଇନ 2005 ଏବଂ ଭାରତୀୟ ଟେଲିଗ୍ରାଫ ଅଧିନିୟମ 1885ରେ ସଂଶୋଧନ କରିବା ପାଇଁ ଏକ ଅଧ୍ୟାଦେଶ ଘୋଷଣା କରିବା ପ୍ରସ୍ତାବକୁ ମଞ୍ଜୁରି ପ୍ରଦାନ କରିଛି । 2019 ଜାନୁଆରୀ 4ରେ ଲୋକସଭା ଦ୍ୱାରା ଗୃହୀତ ବିଲରେ ଥିବା ବ୍ୟବସ୍ଥା ଅନୁରୂପ ବ୍ୟବସ୍ଥା ଏହି ପ୍ରସ୍ତାବିତ ସଂଶୋଧନରେ ରହିଛି । ପ୍ରଭାବ: ଏହି ସଂଶୋଧନ ୟୁଆଇଡିଏଆଇକୁ ଅଧିକ ଜନହିତରେ କାର୍ଯ୍ୟ କରିବା ଏବଂ ଆଧାରର ଦୁରୂପଯୋଗକୁ ସୀମିତ କରିବା ପାଇଁ ଅଧିକ ମଜଭୁତ ବ୍ୟବସ୍ଥା ପ୍ରତିଷ୍ଠା କରିବାରେ ସମର୍ଥ କରାଇବ । ଏହି ସଂଶୋଧନ ପରେ ଯେପର୍ଯ୍ୟନ୍ତ ସଂସଦରେ ପାରିତ କୌଣସି ଆଇନ ଦ୍ୱାରା ଏପରି ବ୍ୟବସ୍ଥା କରାଯାଇନାହିଁ, ଜଣେ ବ୍ୟକ୍ତିକୁ ନିଜର ପରିଚୟ ପ୍ରମାଣିତ କରିବାର ଆବଶ୍ୟକତା ଲାଗି ପ୍ରମାଣ ସ୍ୱରୂପ ଆଧାର ନମ୍ବର ଦେବାକୁ ବାଧ୍ୟ କରାଯିବ ନାହିଁ । ସଂଶୋଧନର ପ୍ରମୁଖ ବିଶେଷତ୍ଵ ନିମ୍ନ ପ୍ରକାରର : ଆଧାର ନମ୍ବର ଧାରକଙ୍କ ସହମତି ଦ୍ୱାରା ଅଫଲାଇନ ସତ୍ୟାସତ୍ୟର ପ୍ରମାଣ ଦ୍ୱାରା ଭୌତିକ କିମ୍ବା ଇଲେକ୍ଟ୍ରୋନିକ ରୂପରେ ଆଧାର ସଂଖ୍ୟାର ସ୍ୱେଚ୍ଛାକୃତ ଉପଯୋଗର ବ୍ୟବସ୍ଥା କରିଥାଏ । କୌଣସି ବ୍ୟକ୍ତିର ବାସ୍ତବ ଆଧାର ନମ୍ବରକୁ ଲୁଚାଇବା ପାଇଁ 12 ସଂଖ୍ୟା ବିଶିଷ୍ଟ ଆଧାର ନମ୍ବର ଏବଂ ଏହାର ବିକଳ୍ପ ଭର୍ଚୁଆଲ ପରିଚୟ ଉପଯୋଗର ବ୍ୟବସ୍ଥା କରିଥାଏ । ଆଧାର କାର୍ଡଧାରୀ ପିଲାମାନଙ୍କୁ 18 ବର୍ଷ ପୂରଣ ହେବା ପରେ ନିଜର ଆଧାର ନମ୍ବର ରଦ୍ଦ କରିବାର ବିକଳ୍ପ ବ୍ୟବସ୍ଥା। ସଂସ୍ଥାଗୁଡିକୁ କେବଳ ସେତେବେଳେ ପ୍ରାମାଣୀକରଣ କରିବାର ଅନୁମତି ପ୍ରଦାନ କରିଥାଏ ଯେତେବେଳେ ସେମାନେ ପ୍ରାଧିକାରୀଙ୍କ ଦ୍ୱାରା ନିର୍ଦ୍ଦେଶିତ ଗୋପନୀୟତା ଏବଂ ସୁରକ୍ଷା ମାନଦଣ୍ଡର ଅନୁପାଳନ କରନ୍ତି, ଏବଂ ପ୍ରାମାଣୀକରଣର ଅନୁମତି ସଂସଦ ଦ୍ୱାରା ତିଆରି କୌଣସି ଆଇନ ଅନ୍ତର୍ଗତ ଦିଆଯାଇ ପାରେ କିମ୍ବା ସେମାନେ କେନ୍ଦ୍ର ସରକାରଙ୍କ ଦ୍ୱାରା ଦେଶ ହିତ ପାଇଁ ଅନୁଶାସିତ ହୁଅନ୍ତି । ସ୍ୱେଚ୍ଛାକୃତ ଆଧାରରେ ପ୍ରାମାଣୀକରଣ ପାଇଁ ଆଧାର ସଂଖ୍ୟାର ଉପଯୋଗର ଅନୁମତି ପ୍ରଦାନ କରିଥାଏ ଯେପରିକି ଭାରତୀୟ ଟେଲିଗ୍ରାଫ ଅଧିନିୟମ 1885 ଏବଂ କଳା ଧନ ନିରୋଧ ଅଧିନିୟମ 2002 ଅନ୍ତର୍ଗତ କେୱାଇସି କାଗଜପତ୍ର ରୂପରେ ସ୍ୱୀକାର୍ଯ୍ୟ । ଘରୋଇ ସଂସ୍ଥାମାନଙ୍କ ଦ୍ୱାରା ଆଧାରର ଉପଯୋଗ ସହିତ ସମ୍ବନ୍ଧିତ ଆଧାର ଅଧିନିୟମର ଧାରା 57ର ବିଲୋପନର ପ୍ରଭାବ ରଖିଥାଏ । ୟୁନିକ ଆଇଡେଣ୍ଟିଫିକେସନ ଅଥରିଟୀ ଅଫ ଇଣ୍ଡିଆ ଫଣ୍ଡର ସ୍ଥାପନା ପାଇଁ ବ୍ୟବସ୍ଥା କରିଥାଏ । ଆଧାର ଇକୋସିଷ୍ଟମ କମ୍ପାନୀଗୁଡିକ ଦ୍ୱାରା ଆଧାର ଆଇନ ଏବଂ ବ୍ୟବସ୍ଥାର ଉଲ୍ଲଂଘନ ସମ୍ବନ୍ଧରେ ଦେୱାନୀ ଦଣ୍ଡ, ମାମଲାର ସମାଧାନ ଏବଂ ସମ୍ବନ୍ଧିତ ଅପିଲର ବ୍ୟବସ୍ଥା କରିଥାଏ।
ଚିପି ବିମାନବନ୍ଦର, ସିନ୍ଧୁଦର୍ଗ ଏବଂ ମୁମ୍ବାଇ ମଧ୍ୟରେ ବିମାନ ସେବା ଆରମ୍ଭ ହୋଇଥିବାରୁ ପ୍ରଧାନମନ୍ତ୍ରୀ ଖୁସି ବ୍ୟକ୍ତ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଚିପି ବିମାନବନ୍ଦର, ସିନ୍ଧୁଦର୍ଗ ଏବଂ ମୁମ୍ବାଇ ମଧ୍ୟରେ ନୂତନ ବିମାନ ସେବା ଏହି ଅଞ୍ଚଳର ପର୍ଯ୍ୟଟନ ଏବଂ ଯୋଗାଯୋଗକୁ ଏକ ଗତି ଦେବ । ବେସାମରିକ ବିମାନ ଚଳାଚଳ ମନ୍ତ୍ରୀ ଶ୍ରୀ ଜ୍ୟୋତିରାଦିତ୍ୟ ସିନ୍ଧିଆଙ୍କ ଏକ ଟୁଇଟକୁ ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଆଜି କୋଙ୍କଣ ଅଞ୍ଚଳର ଲୋକଙ୍କ ପାଇଁ ଏକ ବିଶେଷ ଦିନ ଏବଂ ଏହା ନିଶ୍ଚିତ ଭାବରେ ଯୋଗାଯୋଗ ଏବଂ ପର୍ଯ୍ୟଟନ ପାଇଁ ଏକ ପ୍ରେରଣା ଦେବ ବୋଲି ସେ କହିଛନ୍ତି ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ବାଂଲାଦେଶ ବୈଦେଶିକ ମନ୍ତ୍ରୀ

ବାଂଲାଦେଶର ବୈଦେଶିକ ବ୍ୟାପାର ମନ୍ତ୍ରୀ ଡଃ ଏକେ ଅବଦୁଲ ମୋମେନ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ବୈଦେଶିକ ମନ୍ତ୍ରୀ ଭାବେ ନିଯୁକ୍ତ ହୋଇଥିବାରୁ ପ୍ରଧାନମନ୍ତ୍ରୀ ଡଃ ଅବଦୁଲ ମୋମେନଙ୍କୁ ଅଭିନନ୍ଦନ ଜଣାଇଥିଲେ ଏବଂ ତାଙ୍କ ପ୍ରଥମ ବୈଦେଶିକ ଗସ୍ତରେ ଭାରତକୁ ଲକ୍ଷ୍ୟସ୍ଥଳ ଭାବେ ବାଛିଥିବାରୁ ତାଙ୍କୁ ପ୍ରଶଂସା କରିଥିଲେ । ଦ୍ୱିପାକ୍ଷିକ ସମ୍ପର୍କରେ ଏଇ ନିକଟରେ ହୋଇଥିବା ଉନ୍ନତି ସମ୍ବନ୍ଧରେ ଡଃ ଅବଦୁଲ ମୋମେନ ପ୍ରଧାନମନ୍ତ୍ରୀଙ୍କୁ ସଂକ୍ଷେପରେ ଅବଗତ କରାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଗତ କିଛି ବର୍ଷ ଧରି ଭାରତ-ବାଂଲାଦେଶ ସମ୍ପର୍କରେ ଅନେକ ପ୍ରଗତି ହୋଇଛି । ପ୍ରଧାନମନ୍ତ୍ରୀ ଶେଖ ହସିନାଙ୍କ ନୂତନ କାର୍ଯ୍ୟକାଳରେ ଏହି ଧାରାରେ ଅଧିକ ଗତି ଆଣିବା ପାଇଁ ବାଂଲାଦେଶ ସହିତ ମିଳିତ ଭାବେ କାର୍ଯ୍ୟ କରିବା ନେଇ ସେ ଭାରତର ସଂକଳ୍ପକୁ ଦୋହରାଇଥିଲେ ।
ଜାନୁଆରୀ ୧୨ ତାରିଖ ଦିନ ଜାତୀୟ ଯୁବ ଉତ୍ସବ ଉଦଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା ୧୨ ତାରିଖ ଦିନ ୧୧ଟା ବେଳେ ପୁଡୁଚେରୀଠାରେ ୨୫ତମ ଜାତୀୟ ଯୁବ ଉତ୍ସବ ଭିଡିଓ କନଫରେନ୍ସିଂ ଜରିଆରେ ଉଦଘାଟନ କରିବେ । ସ୍ୱାମୀ ବିବେକାନନ୍ଦଙ୍କ ଜନ୍ମ ଦିବସକୁ ଏହି ଦିନ ଜାତୀୟ ଯୁବ ଦିବସ ଭାବେ ପାଳନ କରାଯାଇଥାଏ । ଏହି ଉତ୍ସବ ଭାରତୀୟ ଯୁବକଯୁବତୀମାନଙ୍କ ମନକୁ ସୁଗଠିତ କରିବା ସହ ରାଷ୍ଟ୍ର ଗଠନରେ ସେମାନଙ୍କୁ ଏକ ମିଳିତ ଶକ୍ତି କରି ଗଢ଼ି ତୋଳିଥାଏ । ସାମାଜିକ ସୌହାର୍ଦ୍ଦ୍ୟ ଏବଂ ମେଧା ଓ ସାଂସ୍କୃତିକ ସଂହତିର ଏହା ହେଉଛି ଏକ ବିରାଟ ପ୍ରଦର୍ଶନ । ଏହା ଭାରତର ବିବିଧ ସଂସ୍କୃତିକୁ ସମନ୍ୱିତ କରି ଏକତା ସୂତ୍ରରେ ‘ଏକ ଭାରତ ଶ୍ରେଷ୍ଠ ଭାରତ’ କରି ବାନ୍ଧିଥାଏ । କୋଭିଡ ପରିସ୍ଥିତିକୁ ଆଖି ଆଗରେ ରଖି ଚଳିତ ବର୍ଷ ୧୨-୧୩ ଜାନୁଆରୀ ୨୦୨୨ ରେ ଏହି ଉତ୍ସବକୁ ଭର୍ଚୁଆଲ ମୋଡରେ ପାଳନ କରିବାକୁ ସ୍ଥିର କରାଯାଇଛି । ଉଦଘାଟନ ପରେ ପରେ ଚାରିଟି ଚୟନିତ ବିଷୟକୁ ନେଇ ଜାତୀୟ ଯୁବ ଶିଖର ବୈଠକରେ ଏକ ଦଳଗତ ଆଲୋଚନା ହେବ । ଯୁବ ବର୍ଗର ବିକାଶ ଓ ସେମାନଙ୍କୁ ଦେଶ ଗଠନରେ ପ୍ରୋତ୍ସାହନ ଦେବାକୁ ଯେଉଁ ଚାରିଟି ବିଷୟ ବଛାଯାଇଛି ସେଗୁଡିକ ହେଲା ପରିବେଶ, ଜଳବାୟୁ ଓ ଏସଡିଜି ବା ନିରନ୍ତର ବିକାଶ ଲକ୍ଷ୍ୟ, ପ୍ରଯୁକ୍ତି, ଔଦ୍ୟୋଗିକତା ଓ ନବୀକରଣ, ଭାରତୀୟ ଓ ପ୍ରାଚୀନ ଜ୍ଞାନ, ଜାତୀୟ ଚରିତ୍ର ଗଠନ, ଦେଶ ଗଠନ ଓ ଘରୋଇ ପୃଷ୍ଠଭୂମିର ଅଭିବୃଦ୍ଧି । ରେକର୍ଡ ହୋଇଥିବା ଭିଡିଓ କ୍ୟାପସୁଲ ପୁଡୁଚେରୀ, ଅରୋଭିଲ ନଗର ଅଭିଜ୍ଞତା, ଭାରତୀୟ ଖେଳକୁଦ ଏବଂ ଲୋକ ନୃତ୍ୟ ଇତ୍ୟାଦି ଅଂଶଗ୍ରହଣକାରୀଙ୍କ ନିମନ୍ତେ ପ୍ରଦର୍ଶିତ ହେବ । ଅଲିମ୍ପିଆନ ଓ ପାରା ଅଲିମ୍ପିଆନମାନଙ୍କ ସହ ଖୋଲା କଥାବାର୍ତ୍ତା ସାଙ୍ଗକୁ ସନ୍ଧ୍ୟାରେ ସାଂସ୍କୃତିକ କାର୍ଯ୍ୟକ୍ରମ ଅନୁଷ୍ଠିତ ହେବ । ସକାଳୁ ଭର୍ଚୁଆଲ ଯୋଗଶ୍ରେଣୀ ମଧ୍ୟ ଆୟୋଜିତ ହେବ । ଏହି ସମୟରେ ପ୍ରଧାନମନ୍ତ୍ରୀ ‘ମେରେ ସପନୋ କା ଭାରତ’ ଉପରେ ବଛା ବଛା ପ୍ରବନ୍ଧ ଓ ଭାତୀୟ ସ୍ୱାଧୀନତା ସଂଗ୍ରାମର ଅନ୍ତରାଳରେ ରହି ଯାଇଥିବା ବୀରମାନଙ୍କ ଗାଥା ଉପରେ ପୁସ୍ତକ ଉନ୍ମୋଚନ କରିବେ । ଦୁଇଟି ବିଷୟ ବସ୍ତୁ ଉପରେ ଆଧାରିତ ଏକ ଲକ୍ଷରୁ ଅଧିକ ଯୁବକଯୁବତୀଙ୍କ ଲେଖା ମଧ୍ୟରୁ ଏହି ପ୍ରବନ୍ଧ ଗୁଡିକୁ ବଛାଯାଇଛି । ପ୍ରଧାନମନ୍ତ୍ରୀ ପୁଡୁଚେରୀଠାରେ ୧୨୨ କୋଟି ଟଙ୍କାରେ ଏମଏସଏମଇ ମନ୍ତ୍ରଣାଳୟ ପକ୍ଷରୁ ନିର୍ମିତ ଏକ ପ୍ରଯୁକ୍ତି କେନ୍ଦ୍ର ମଧ୍ୟ ଉଦଘାଟନ କରିବେ । ଇଲେକ୍ଟ୍ରୋନିକ ପଦ୍ଧତି, ପରିପାଟୀ ଓ ନିର୍ମାଣ କ୍ଷେତ୍ର ଉପରେ ପର୍ଯ୍ୟବେସିତ ଏହି କେନ୍ଦ୍ର ଅତ୍ୟାଧୁନିକ ପ୍ରଯୁକ୍ତି ଜ୍ଞାନ ଦ୍ୱାରା ପରିପୁଷ୍ଟ । ଏହା ବାର୍ଷିକ ୬୪୦୦ ବିଦ୍ୟାର୍ଥୀଙ୍କୁ କୌଶଳ ବିକାଶ ତାଲିମ ପ୍ରଦାନ କରିବ । ପ୍ରଧାନମନ୍ତ୍ରୀ ମଧ୍ୟ ପେରୁନଥାଲାଭାୟର କାମରାଜର ମଣିମଣ୍ଡପମକୁ ଉଦଘାଟନ କରିବେ । ଏହି ମୁକ୍ତାକାଶ ରଙ୍ଗମଞ୍ଚ ପୁଡୁଚେରୀ ସରକାରଙ୍କ ଦ୍ୱାରା ପ୍ରାୟ ୨୩ କୋଟି ଟଙ୍କାରେ ନିର୍ମିତ ହୋଇଛି । ଏହା ପ୍ରାଥମିକ ଭାବେ ଶିକ୍ଷା ଉଦ୍ଦେଶ୍ୟରେ ବ୍ୟବହୃତ ହେବ ଓ ଏଥିରେ ଏକ ହଜାର ବ୍ୟକ୍ତି ବସିପାରିବା ବ୍ୟବସ୍ଥା ଅଛି ।
ରାଜ୍ୟରେ ଜଳ ଜୀବନ୍ ମିଶନର ଶତପ୍ରତିଶତ ପୂରଣ ପାଇଁ ଗୁଜୁରାଟର ଲୋକଙ୍କ ଉତ୍ସାହକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ଗୁଜୁରାଟର ମନ୍ତ୍ରୀ ଶ୍ରୀ ଋଷିକେଶ ପଟେଲଙ୍କ ହର୍ ଘର ଜଳର ପ୍ରାୟ ଶତପ୍ରତିଶତ କାର୍ଯ୍ୟ ସମାପ୍ତ ହୋଇଥିବା ଟୁଇଟର ଜବାବରେ ପ୍ରଧାନମନ୍ତ୍ରୀ ଗୁଜୁରାଟର ଲୋକଙ୍କ ଉତ୍ସାହକୁ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଗୁଜୁରାଟର ଲୋକଙ୍କୁ ଅଭିନନ୍ଦନ … ଏହା ଜଳ ଶକ୍ତି ପାଇଁ ଲୋକଙ୍କ ଉତ୍ସାହକୁ ଦର୍ଶାଉଛି”
ନୌସେନା ଦିବସରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ନୌସେନା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ସମସ୍ତ ନୌସେନା କର୍ମଚାରୀ ଏବଂ ତାଙ୍କ ପରିବାରବର୍ଗଙ୍କୁ ନୌସେନା ଦିବସର ଅଭିନନ୍ଦନ । ନୌସେନାର ଗୁରୁତ୍ୱପୂର୍ଣ୍ଣ ଭୂମିକା ଲାଗି ଆମେ ଆନନ୍ଦିତ ଏବଂ ସେମାନଙ୍କ ସାହସକୁ ଅଭିବାଦନ ଜଣାଉଛୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଅନିୟନ୍ତ୍ରିତ  ଜମା ଯୋଜନା ଉପରେ ଅଙ୍କୁଶ ଲଗାଇବା ସଂକ୍ରାନ୍ତ ବିଲ 2018ରେ ସଂଶୋଧନ ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅର୍ଥ ଉପରେ ଗଠିତ ସ୍ଥାୟୀ ସମିତି (ଏସସିଏଫ)ର ସୁପାରିସ ଆଧାରରେ ଅନିୟନ୍ତ୍ରିତ ଜମା ଯୋଜନା ଉପରେ ଅଙ୍କୁଶ ଲଗାଇବା ସଂକ୍ରାନ୍ତ ବିଲ, 2018ରେ ସଂଶୋଧନ ଆଣିବା ପ୍ରସ୍ତାବକୁ ମଞ୍ଜୁର କରିଛନ୍ତି । ଅନିୟନ୍ତ୍ରିତ ଜମା ଯୋଜନା ଅଂକୁଶ ଲଗାଇବା ସଂକ୍ରାନ୍ତ ବିଲ 2018କୁ 18 ଜୁଲାଇ, 2018ରେ ସଂସଦରେ ଉପସ୍ଥାପନ କରାଯାଇଥିଲା ଏବଂ ଏହାକୁ ଏସସିଏଫକୁ ପଠାଇ ଦିଆଯାଇଥିଲା । ଏହାପରେ ଏସସିଏଫ ଏହି ବିଲ ଉପରେ ନିଜର 17ତମ ରିପୋର୍ଟ 3 ଜାନୁଆରୀ, 2019ରେ ସଂସଦରେ ଉପସ୍ଥାପନ କରିଥିଲେ । ଅଧିକୃତ ସଂଶୋଧନ ଦ୍ୱାରା ଏହି ବିଲ ଦେଶରେ ଅବୈଧ ଭାବେ ଜମା ରାଶି ସଂଗ୍ରହ ବିପଦର ପ୍ରଭାବୀ ଢଙ୍ଗରେ ମୁକାବିଲା କରିବ । ସେହିପରି ବିଭିନ୍ନ ଯୋଜନା ଜରିଆରେ ଗରିବ ଏବଂ ସାଧାରଣ ଲୋକମାନଙ୍କ ମୋଟା ଅଙ୍କର ଆୟ ହଡ଼ପ ଉପରେ ଅଙ୍କୁଶ ଲଗାଇବା ସୁଦୃଢ଼ ହୋଇପାରିବ । ପ୍ରମୁଖ ବିଶେଷତ୍ୱ : ଏହି ବିଲରେ ଅଂକୁଶ ଲଗାଇବାର ଏକ ବ୍ୟାପକ ଅନୁଚ୍ଛେଦ ରହିଛି, ଯାହା ଜମା ରାଶି ସଂଗ୍ରହ କରୁଥିବା କୌଣସି ଅନିୟନ୍ତ୍ରିତ ଜମା ଯୋଜନାର ପ୍ରଚାରପ୍ରସାର କରିବା, ପରିଚାଳନା କରିବା, ବିଜ୍ଞାପନ ଜାରି କରିବା କିମ୍ବା ଜମା ରାଶି ସଂଗ୍ରହ ଉପରେ ଅଂକୁଶ ଲଗାଇଥାଏ । ଉଦ୍ଦେଶ୍ୟ ହେଉଛି, ଏହି ବିଲ ଅନିୟନ୍ତ୍ରିତ ଜମା ସଂଗ୍ରହ ସହ ଜଡ଼ିତ ଗତିବିଧି ଉପରେ ସମ୍ପୂର୍ଣ୍ଣ ଭାବେ ରୋକ ଲଗାଇବ । ଏହାର ଅନ୍ତର୍ଗତ ଏପରି ଗତିବିଧିକୁ ଅପରାଧ ଭାବେ ବିବେଚନା କରାଯିବ । ବର୍ତ୍ତମାନର ବିଲ ସହ ନିୟାମକ ଫ୍ରେମୱାର୍କ କେବଳ ବ୍ୟାପକ ସମୟ ଅନ୍ତରାଳ ପରେ ମଧ୍ୟ ଯଥାର୍ଥ ଏବଂ ପିଛିଲା ଭାବେ ଲାଗୁ ହେବ । ବିଲରେ ଅପରାଧର ତିନୋଟି ପ୍ରକାର ନିର୍ଦ୍ଧାରଣ କରାଯାଇଛି, ଯେଉଁଥିରେ ଅନିୟନ୍ତ୍ରିତ ଜମା ଯୋଜନା ଚଳାଇବା, ନିୟମିତ ଜମା ଯୋଜନାରେ ଠକେଇ ଉଦ୍ଦେଶ୍ୟରେ ଡିଫଲ୍ଟ କରିବା ଏବଂ ଅନିୟନ୍ତ୍ରିତ ଜମା ଯୋଜନା ସମ୍ପର୍କରେ ମନ୍ଦ ଉଦ୍ଦେଶ୍ୟରେ ପ୍ରଲୋଭନ ଦେବା ସାମିଲ ରହିଛି । ବିଲରେ କଠୋର ଦଣ୍ଡ ଦେବା ଏବଂ ଅଧିକ ଜୋରିମାନା ଲାଗୁ କରିବାର ବ୍ୟବସ୍ଥା କରାଯାଇଛି, ଯଦ୍ଵାରା ଲୋକମାନେ ଏପରି ଗତିବିଧିରୁ ଦୂରେଇ ରହିବେ । ଅବୈଧ ଢଙ୍ଗରେ ଜମା ରାଶି ଯୋଗାଡ଼ କରିବାରେ ସଫଳ ହୋଇଥିବା ମାମଲାରେ ଜମା ରାଶି ଫେରାଇ ଆଣିବା ଏବଂ ପୁନଃପରିଶୋଧ କରିବାର ଯଥେଷ୍ଟ ବ୍ୟବସ୍ଥା ଏହି ବିଲରେ କରାଯାଇଛି । ସମ୍ପତ୍ତିକୁ ଜବତ କରିବା ଏବଂ ଜମାକାରୀଙ୍କୁ ଅର୍ଥରାଶି ଫେରସ୍ତ କରିବା ଲାଗି ନିର୍ଦ୍ଦିଷ୍ଟ ସମୟସୀମା ନିର୍ଦ୍ଧାରଣ କରାଯାଇଛି । ବିଲରେ ଏକ ଅନଲାଇନ କେନ୍ଦ୍ରୀୟ ଡାଟାବେସ ତିଆରି କରିବାର ବ୍ୟବସ୍ଥା କରାଯାଇଛି, ଯାହାଦ୍ୱାରା ସାରା ଦେଶରେ ଜମା ରାଶି ସଂଗ୍ରହର ଗତିବିଧି ସହ ଜଡ଼ିତ ସୂଚନା ସଂଗ୍ରହ କରିବାର ସହିତ ସେଗୁଡ଼ିକୁ ପ୍ରଦାନ କରାଯାଇପାରିବ । ବିଲରେ ‘ଜମା ରାଶି ସଂଗ୍ରହକାରୀ’ ଏବଂ ‘ଜମା ରାଶି କିମ୍ବା ଡିପୋଜିଟ’କୁ ବ୍ୟାପକ ଭାବେ ପରିଭାଷିତ କରାଯାଇଛି । ‘ଜମା ରାଶି ସଂଗ୍ରହକାରୀ’ଙ୍କ ମଧ୍ୟରେ ଜମାରାଶି ସଂଗ୍ରହ କରୁଥିବା ସମ୍ଭାବ୍ୟ ସଂସ୍ଥା ଏବଂ ବ୍ୟକ୍ତିବିଶେଷ ରହିଛନ୍ତି । ଏମାନଙ୍କ ମଧ୍ୟରେ ସେପରି ଜଣାଶୁଣା ସଂସ୍ଥା ସାମିଲ ନାହାନ୍ତି, ଯେଉଁମାନଙ୍କର ଆଇନ ଅନୁଯାୟୀ ଗଠନ କରାଯାଇଛି । ‘ଜମା ରାଶି କିମ୍ବା ଡିପୋଜିଟ’କୁ ଏପରି ଢଙ୍ଗରେ ପରିଭାଷିତ କରାଯାଇଛି ଯେ ଜମା ରାଶି ସଂଗ୍ରହକାରୀଙ୍କୁ ପ୍ରାପ୍ତି ରୂପରେ ଜନସାଧାରଣଙ୍କ ଠାରୁ ଛଳନାପୂର୍ବକ ଆଦାୟ କରାଯାଉଥିବା ଅର୍ଥରାଶି ଉପରେ ଅଙ୍କୁଶ ଲଗାଯାଇପାରିବ । ଏଥିସହିତ କୌଣସି ପ୍ରତିଷ୍ଠାନ ଦ୍ୱାରା ନିଜ ବ୍ୟବସାୟ ଅନ୍ତର୍ଗତ ସାଧାରଣ ଢଙ୍ଗରେ ଧନରାଶି ସଂଗ୍ରହ କରିବା ଉପରେ କୌଣସି ଅଙ୍କୁଶ ଲଗାଯାଇନାହିଁ କିମ୍ବା ଏଥିରେ ବାଧା ସୃଷ୍ଟି କରିବାର ବ୍ୟବସ୍ଥା କରାଯାଇନାହିଁ । ବିସ୍ତୃତ କେନ୍ଦ୍ରୀୟ ଆଇନ ହୋଇଥିବା ଦୃଷ୍ଟିରୁ ଏହି ବିଲରେ ସରକାରୀ ଆଇନରୁ ସର୍ବୋତମ ପ୍ରଚଳନକୁ ସାମିଲ କରାଯାଇଛି । ଏଥିସହିତ ବିଲର ବ୍ୟବସ୍ଥା ଲାଗୁ କରିବାର ମୁଖ୍ୟ ଦାୟିତ୍ୱ ରାଜ୍ୟ ସରକାରଙ୍କୁ ଅର୍ପଣ କରାଯାଇଛି ।
କେନ୍ଦ୍ର ଶାସିତ ଅଞ୍ଚଳ ଦାଦ୍ରା ଏବଂ ନଗର ହାବେଳୀର ସିଲଭାସାରେ ମେଡ଼ିକାଲ କଲେଜ ପ୍ରତିଷ୍ଠାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତା କେନ୍ଦ୍ର କ୍ୟାବିନେଟ କେନ୍ଦ୍ର ଶାସିତ ଅଞ୍ଚଳ (ଟି ସ୍ଥାୟୀ ପଦବୀ ସୃଷ୍ଟି କରାଯିବ । ଲାଭ : ଏହି ମଞ୍ଜୁରି ଫଳରେ ଡାକ୍ତରମାନଙ୍କ ଉପଲବ୍ଧତାରେ ବୃଦ୍ଧି ହେବ ଏବଂ ଡାକ୍ତରମାନଙ୍କ ଅଭାବ ସମସ୍ୟା ମଧ୍ୟ ହ୍ରାସ ପାଇବ । ଦୁଇଟି କେନ୍ଦ୍ର ଶାସିତ ପ୍ରଦେଶର ଛାତ୍ରଛାତ୍ରୀଙ୍କ ଲାଗି ଡାକ୍ତରୀ ଶିକ୍ଷା ପାଇବାର ସୁଯୋଗ ବୃଦ୍ଧି ପାଇବ । ଜିଲ୍ଲାସ୍ତରର ଡାକ୍ତରଖାନାର ଭିତ୍ତିଭୂମିର ସର୍ବାଧିକ ଉପଯୋଗ ହେବ ଏବଂ ଦୁଇଟି କେନ୍ଦ୍ର ଶାସିତ ପ୍ରଦେଶ ତଥା ନିକଟବର୍ତ୍ତୀ ଅଞ୍ଚଳର ଲୋକମାନଙ୍କ ପାଇଁ ତୃତୀୟ ସ୍ତରର ମେଡ଼ିକାଲ ସୁବିଧା ଉନ୍ନତ ହୋଇପାରିବ । ଏହି ମେଡ଼ିକାଲ କଲେଜ ଦ୍ୱାରା ଦୁଇଟି କେନ୍ଦ୍ର ଶାସିତ ଅଞ୍ଚଳର ଜନଜାତି ଏବଂ ଗ୍ରାମୀଣ କ୍ଷେତ୍ରର ଛାତ୍ରମାନଙ୍କୁ ଲାଭ ହେବ, ଯାହାଦ୍ୱାରା ସାମାଜିକ, ସମାନତାକୁ ପ୍ରୋତ୍ସାହନ ମିଳିବ । କେନ୍ଦ୍ର ଶାସିତ ଅଞ୍ଚଳରେ ଡାକ୍ତରମାନଙ୍କ ସଂଖ୍ୟାରେ ବୃଦ୍ଧି ଦ୍ୱାରା ଉନ୍ନତ ମେଡ଼ିକାଲ ସୁବିଧା ମିଳିପାରିବ ।
ଗୁଜୁରାଟର ଭାରୁଚରେ ଥିବା ଏକ କାରଖାନାରେ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜୁରାଟର ଭାରୁଚରେ ଥିବା ଏକ କାରଖାନାରେ ଦୁର୍ଘଟଣା ଯୋଗଁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ପ୍ରକ୍ୟେକ ମୃତକଙ୍କ ନକଟ ସମ୍ପର୍କୀୟଙ୍କ ପାଇଁ ୨ଲକ୍ଷ ଟଙ୍କା ଏବଂ ଆହତଙ୍କ ପାଇଁ ୫୦,୦୦୦ ଟଙ୍କାର ଅନୁକମ୍ପାମୂଳକ ସହାୟତା ରାଶି ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠି (ପିଏମ୍‍ଏନ୍‍ଆରଏଫ୍‍) ରୁ ମଞ୍ଜୁର କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଗୁଜୁରାଟର ଭାରୁଚରେ ଥିବା ଏକ କାରଖାନାରେ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ । ଶୋକସନ୍ତପ୍ତ ପରିବାରବର୍ଗଙ୍କୁ ସେ ସମବେଦନା ଜଣାଇଛନ୍ତି । ପିଏମ୍‍ଏନ୍‍ଆରଏଫ୍‍ରୁ ମୃତ୍ୟୁବରଣ କରିଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ୨ଲକ୍ଷ ଟଙ୍କାର ସହାୟତା ପ୍ରଦାନ କରାଯିବ । ଆହତମାନଙ୍କୁ ୫୦,୦୦୦ ଟଙ୍କା କରି ଦିଆଯିବ ।”
ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଲାଲ ବାହାଦୂର ଶାସ୍ତ୍ରୀଙ୍କ ପୂଣ୍ୟ ତିଥିରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଲାଲ ବାହାଦୂର ଶାସ୍ତ୍ରୀଙ୍କ ପୂଣ୍ୟ ତିଥିରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଶାସ୍ତ୍ରୀଜୀଙ୍କ ଜନ୍ମ ତିଥିରେ ଆମେ ଶ୍ରଦ୍ଧାଞ୍ଜଳି ଜଣାଉଛୁ । ତାଙ୍କ ଅତୁଳନୀୟ ସେବା ଏବଂ ସାହାସିକ ନେତୃତ୍ଵ ଆଗାମୀ ପିଢି ପାଇଁ ସ୍ମରଣୀୟ ହୋଇ ରହିବ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ୨୦୧୫ ବ୍ୟାଚର ଆଇପିଏସ ଶିକ୍ଷାନବିସ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୨୦୧୫ ବ୍ୟାଚର ଭାରତୀୟ ପୁଲିସ ସେବା(ଆଇପିଏସ)ର ଶିକ୍ଷାନବିସମାନଙ୍କୁ ଭେଟି ସେମାନଙ୍କ ସହ ଭାବ ବିନିମୟ କରିଛନ୍ତି । ଏହି ଅବସରରେ ସ୍ୱାତନ୍ତ୍ର୍ୟତା, ତାଲିମ, ବାର୍ତ୍ତା, ଆଇନ ଶୃଙ୍ଖଳା, ସାଇବର ଅପରାଧ, ଚରମପନ୍ଥୀ କାର୍ଯ୍ୟଧାରା ଓ ପୁଲିସ ବିଭାଗରେ ବୈଷୟିକ ଜ୍ଞାନର ବ୍ୟବହାର ଆଦି ବିଷୟ ନେଇ ଆଲୋଚନା ହୋଇଥିଲା ।